צולם ביום ג ושודר ביום ה 24.12.15 בערוץ 1. מרואיין אלון פילץ חבר הקואליציה להעסקה ישירה ומעסיק שהעביר את כל עובדיו להעסקה ישירה (הבעלים של הדיזינגוף סנטר).
תקציר: במשרד החוץ 200 עובדי קבלן שלא הוזמנו למסיבת חנוכה. בעקבות מחאה ציבורית ואיום במסיבה אלטרנטיבית של הקואליציה להעסקה ישירה – המשרד ביטל החלטתו והנפיק מסמך משפטי (משפיל) בעבור עובדי הקבלן המבקשים להשתתף במסיבה. בעקבות התגברות המחאה והצטרפות ההסתדרות- גם ההחתמה על מסמך זה בוטלה. משרד החוץ נימק עמדתו שבעבר נתבע במליוני שקלים ע”י עובדי קבלן.
בחג החנוכה כל עובדי משרד החוץ ובני/ות זוגם הוזמנו למסיבת חנוכה שתתקיים ב 9.12.15. כולם מוזמנים מלבד כ 200 עובדי הקבלן של המשרד ומשפחותיהם. כל עובד נדרש לרכוש כרטיס כניסה על סך עשרה שקלים ואולם רוב ההוצאה מסובסדת על ידי המשרד. אתמול גילו העובדים לתדהמתם שעובדי הקבלן אינם רשאים לרכוש כרטיס ולהשתתף במסיבה, עקב הנחיה של חשבת המשרד. היא טענה כי אם ישתתפו בה, הם יוכלו לטעון שיש יחסי עובד-מעביד בינם לבין משרד החוץ. עובדי הקבלן – ובכלל זה מאבטחים, אנשי ניקיון, אנשי משק, טכנאי מחשב, אבטחה ועוד – נעלבו מאוד ופנו לוועד העובדים בבקשה שיתערב. התפרסמה על כך כתבה בווינט, שם נכתב כי כמה מהעובדים אמרו שהם פגועים ושמתייחסים אליהם כמו “שקופים”. מאבטחים במשרד החוץ אמרו: “אנחנו ששומרים על הבניין הזה לא יכולים לבוא למסיבת חנוכה? לא ייאמן”. יו”ר ועד העובדים חנן גודר שיגר מכתב דחוף למנכ”ל משרד החוץ ד”ר דורי גולד שבו קרא לו להתערב מיד ולעצור את המהלך שאותו הגדיר “בלתי ראוי, בלתי ציבורי ומגלם קטנוניות ארגונית. זהו אובדן של הסולידריות. מי שאינו דואג לצוות בעת שגרה ובעת שמחות לא ימצא אותם יחד איתו בעתות מצוקה ומשבר”. גודר אמר כי במשך שנים העובדים החיצוניים השתתפו בכל השמחות של עובדי משרד החוץ, וזאת הפעם הראשונה שמונעים מהם להשתתף באירוע החגיגי. גורמים במשרד החוץ אמרו כי החשבת התנתה את הגעת העובדים החיצוניים למסיבה בכך שהמעביד שלהם יישא בסבסוד ההוצאות, ויתחייב לכך בכתב. לדבריהם, זאת כיוון ש”עובדי קבלן תבעו את משרד החוץ בטענה שנוצרו יחסי עובדי מעביד וההוכחה שלהם הייתה שהזמינו אותם למסיבות חנוכה, דאגו להם לארוחה מסובסדת בקפיטריה וכך הלאה. היינו צריכים להגן על עצמנו”, אמר גורם במשרד. עוד סיפרו כי לאחרונה משרד החוץ נדרש לשלם מיליוני שקלים נוכח תביעות של מאבטחים.
בתגובה “הקואליציה הארצית להעסקה ישירה” הודיעו על מסיבת חנוכה אלטרנטיבית, באותו יום ושעה מחוץ לבניין מלון קראון פלאזה, מסיבה לכולם. באותו מקום בו מתקיימת מסיבת חנוכה המקורית. יו”ר וועד העובדים גודר, ברך ושיתף פעולה. ב 3.12 הקואליציה הוציאה הודעה לעיתונות על מסיבת חנוכה האלטרנטיבית. בתאריך 6/12 יום ראשון כבר נשלחה לכל העובדים הזמנה (דומה כמעט באופן מדויק להזמנה המקורית) על מסיבת חנוכה האלטרנטיבית. במקביל באותו יום נוצר הקשר עם מרחב ירושלים בהסתדרות שהביעו נכונות לסייע. בסופגניות ובחנוכיה גדולה לצורך האירוע.
למחרת 7.12 משרד החוץ הודיע כי הוא חזר בו מההחלטה שלא להזמין את עובדי הקבלן למסיבה. במקום זה המשרד החליט להחתים אותם על טופס משפטי לפיו הם מצהירים שעצם הזמנתם למסיבה לא מקיימת יחסי עובד מעביד. משרד החוץ דורש מעובדי קבלן, המבקשים להשתתף במסיבת חנוכה שתיערך היום (רביעי), לחתום על טופס מיוחד שבו הם מצהירים כי אין בהזמנה משום הודאה בקיום יחסי עובד־מעביד עם המדינה. עוד נכתב במסמך שהופץ לעובדים, כי אין כל התחייבות כי העובדים הזמניים יוזמנו גם בעתיד לאירועים מעין אלה.
“לפנים משורת הדין, משרד החוץ מאשר באופן חריג את השתתפותך באירוע חנוכה 2015, בכפוף לחתימה על ההצהרה כלהלן”, נכתב בראשית הטופס. ההצהרה כוללת כמה סעיפים, למשל: “הנני מסכים כי אין בהשתתפותי הקרובה באירוע חנוכה בכדי לגרוע מכך שלא מתקיימים יחסי עובד־מעסיק ביני לבין המדינה”, “לא אעשה שימוש בהשתתפותי באירוע חנוכה לצרכי תביעה משפטית, שעניינה קיום יחסי עובד־מעסיק עם המדינה, ואין לראות בהשתתפות זו כל אינדיקציה לקיום יחסים כאלה”. סעיף נוסף קובע כי “אין כל ציפייה או הסתמכות להשתתף באירועים כאלה בעתיד”. ביום שני בערב עלתה כתבה בהארץ בנושא בה נחשף הטופס המשפיל שהעובדים נאלצו לחתום עליו.
ביום ד’ 9.12 יצאה הנחיה של אבי ניסנקורן יו”ר ההסתדרות, שלא להחתים אף עובד על הטופס המביש. בעקבות זאת ההנחיה להחתים את העובדים על הטופס בוטלה.
הקואליציה להעסקה ישירה פנתה בכתב לנציבות המדינה בבקשה שבכל משרדי הממשלה יהיה נוהג ברור ושלא יחזרו על עצמם מקרים מהסוג הזה.
הערה: בכל המשרדים הממשלתיים ישנן לפחות 3 צורות העסקה של עובדים/ות לאורך זמן: 1. עובדי מדינה המוגנים בהסכם קיבוצי. 2. עובדי קבלן. כמעט תמיד ללא הסכם קיבוצי, בשכר שעתי ומעסיק שמתחלף כל 3- 4 שנים. 3. עובדים בחוזה אישי, מעטים ב”שכר בכירים” והרב בשכר נמוך (סביב 6 אלף שח). ללא הסכם קיבוצי כמובן.